Ինչ վերաբերում է Էրդողանի մասնակի ներողությունից Թուրքիայի քաղաքացիների ուշադրությունը ցրելու, այլ բանի վրա բևեռելու երկրորդ գործոնին, ապա պետք է նշել հունիսի 28-ի ուշ երեկոյան (ժամը 21։22-ին) Ստամբուլում Աթաթուրքի անվան միջազգային օդանավակայանում ուժգին պայթյունների գրանցումը, որոնց հետևանքով զոհվեց 45 և վիրավորվեց 236 մարդ, Թուրքիայում հայտարարվեց ազգային սուգ։ Հարձակումն իրականացրել էին երեք մահապարտ ահաբեկիչներ, հնչել էին նաև կրակոցներ[160]։ Բինալի Յըլդըրըմը հայտարարեց, որ առաջին նշանները ցույց են տալիս, թե պայթյունի հետևում կանգնած է ԻՊ-ը[161]։ Էրդողանն էլ դատապարտեց այդ հարձակումը՝ ուշադրություն հրավիրելով նրա վրա, որ այն կատարվել է Ռամադան ամսին, ինչը վկայում է, որ ահաբեկիչները չունեն որևէ սուրբ բան, այդ թվում նաև՝ կրոն[162]: